"วิรไท" ชี้ตลาดเงิน-ตลาดทุนไทยปีนี้เสี่ยงผันผวนเพิ่ม
"วิรไท"ชี้ความผันผวนในตลาดเงินตลาดทุนไทยปีนี้จะมีอยู่ตลอดทั้งปี และมีโอกาสผันผวนเพิ่ม แนะนักลงทุนระวังความเสี่ยง
11 ก.พ. 2559

"วิรไท"ชี้ความผันผวนในตลาดเงินตลาดทุนไทยปีนี้จะมีอยู่ตลอดทั้งปี และมีโอกาสผันผวนเพิ่ม แนะนักลงทุนระวังความเสี่ยง
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ความผันผวนในตลาดการเงินและตลาดทุนที่สูงและผันผวนมาตั้งแต่กลางปี 2558 ที่ผ่านมา ซึ่งทำให้อัตราแลกเปลี่ยนเกือบทุกสกุลเงินผันผวนสูงนั้น ยังน่าจะมีอยู่กับเศรษฐกิจไทยต่อไปอีกตลอดปีนี้ และยังมีโอกาสที่จะผันผวนเพิ่มขึ้นด้วย ทำให้ผู้ประกอบการที่เกี่ยวข้องกับอัตราแลกเปลี่ยนเงินตราต่างประเทศต้องระวังความเสี่ยงด้านค่าเงิน ที่ปีนี้ยังน่าจะเคลื่อนไหวได้ทั้ง 2 ทิศทาง อย่าไปชะล่าใจว่าค่าเงินจะไปในทิศทางเดียวข้างใดข้างหนึ่ง
อย่างไรก็ดี ถึงเศรษฐกิจไทยจะเชื่อมโยงกับระบบการเงินโลกค่อนข้างสูง แต่ภาคการเงินไทยได้รับผลกระทบจากความผันผวนน้อย จากการมีกันชนที่ดี จากการเกินดุลบัญชีเดินสะพัด เงินทุนสำรองประเทศที่สูง แต่มีหนี้ต่างประเทศต่ำ
"ถ้าจะเปรียบก็เหมือนว่าวันนี้เราเดินทางอยู่บนถนนลูกรังที่เป็นหลุมเป็นบ่อ แต่รถของเรามีแหนบ โช้คอัพ หรือระบบรองรับแรงกระแทกที่ดี คนในรถจึงไม่เวียนหัวมากเท่าไหร่ แต่เครื่องยนต์อาจจะอ่อนแรงไปบ้าง วิ่งได้ไม่เร็วทันใจผู้โดยสาร ซึ่งปีนี้ธปท.มองว่าเศรษฐกิจจะฟื้นตัวดีขึ้น โดยจะขยายตัวที่ระดับ 3.5% เป็นไปอย่างค่อยเป็นค่อยไป และยังมีความเสี่ยงด้านโตได้ต่ำอยู่มาก แต่ก็มีแรงขับจากการบริโภคในประเทศ การลงทุนภาครัฐและเอกชน และการท่องเที่ยว"นายวิรไทกล่าว
นายวิรไท กล่าว ธปท.จะดูแลค่าเงินบาทไม่ให้ผันผวนเมื่อเทียบกับหลายๆสกุล ที่เป็นคู่ค้าคู่แข่ง ไม่ใช่ดูเทียบแค่บางสกุล และจะยังเดินหน้าแผนเงินทุนเคลื่อนย้ายไหลออกเพื่อส่งเสริมการลงทุนในต่างประเทศของภาคธุรกิจและนักลงทุนไทยต่อไปไม่มีการชะลอ แม้ว่าในปีที่ผ่านมาเงินทุนจะไหลออกสุทธิ และปีนี้เองก็ยังคาดการยากว่าเงินไหลเข้าสุทธิหรือไหลออกสุทธิ แต่ธปท.จะพยามดูแลให้สมดุลทั้งขาเข้าและออก